El IVC i l’Ajuntament de Sagunt presenten la programació de Sagunt a Escena i Més Escena a Sagunt
13 de juliol 2022

![](/media/ghkhm11g/c_saemini.jpg?width=850&height=566.9886363636364)

Este matí s'ha presentat en la Via del Pòrtic de Sagunt el festival Sagunt a Escena juntament amb Més Escena a Sagunt. Este últim festival està organitzat pel departament de Cultura de l'Ajuntament de Sagunt, la programació del qual compta amb un total de 6 espectacles, tant de pagament com gratuïts. Este cicle municipal complementa l'àmplia programació de la XXXIX edició del Festival Sagunt a Escena, la programació de la qual també s'ha exposat de nou.

L'edició de 2022 de Més Escena a Sagunt tindrà lloc del 16 d'agost al 10 de setembre tant en el Teatre Romà de Sagunt, com la Casa dels Berenguer  i als Jardins del Casino de la Gerència del Port de Sagunt. Cal destacar que les entrades estaran a la venda en les taquilles del festival i en entrades.com.

En l'acte de presentació han participat l'alcalde de Sagunt, Darío Moreno; la regidora de Cultura, Asun Moll; el director general de l'Institut Valencià de Cultura, Abel Guarinos i la directora artística del festival, Inma Expósito.

![](/media/lnghz2bh/c_saemedio.jpg?width=400&height=267)En primer lloc, la regidora de Cultura, Asun Moll, ha explicat tota la programació de Més Escena a Sagunt i ha afirmat que «**Sagunt és una ciutat de cultura, i així ho hem demostrat gràcies a una agenda cultural al llarg de tot l'any, i que este trimestre parem per a donar cabuda a Sagunt a Escena**». Al que ha afegit que al festival «**li precedeix el cicle Música al Port, i després tenim Més Escena a Sagunt, per tant tenim un estiu molt complet de cultura**». Així mateix, també ha manifestat que «**Sembla que va ser ahir quan vam començar el festival amb una nova direcció, un poc agilitada i en poc de temps, i ja ha passat un any de molt de treball, i amb més temps per a fer les coses un poc més en calma que l'edició anterior i només ens falta 1 per a arribar a les 40**». A més, ha recordat a Juanvi Martínez Luciano, «**un gran professional i amant de l'escena**».

Per part seua, la directora artística del festival, Inma Expósito, ha parlat de la programació de Sagunt a Escena i ha manifestat que es tracta d'una programació «**plural i heterogènia, on estan presents totes les disciplines. A més, està dirigida a totes les edats i hem volgut posar el punt en la igualtat i la paritat**». A més, també ha fet una anotació «**hem volgut tindre en compte un festival que respecte els compromisos de l'agenda 2030**». En este sentit ha explicat que des de l'organització volen posar en marxa algunes mesures com limitar l'ús del paper fomentant l'ús dels codis QR o calcular la petjada de carboni del festival. Finalment, ha destacat que «**el 50% de les companyies són valencianes, dues companyies internacionals i la resta de l'Estat. I en general, entre totes les companyies ens hem acostat al 50% de dones presents no solament en l'escena, sinó també en els càrrecs de direcció, dramatúrgia, etc. que darrere de la cara visible hi ha una gran presència de dones que era un dels meus objectius**».

El director general de l'Institut Valencià de Cultura, Abel Guarinos, ha indicat que enguany, tota la programació reflexa per què 2022 és la major aportació econòmica que s'ha fet des de les institucions valencianes, per a engrandir el festival i donar-li la importància que té. Així mateix, ha remarcat la presència internacional per a «**resituar el festival en el macro espai que és un teatre, i que durant segles ha estat tancat, durant anys de rehabilitació i polèmiques judicials ha estat mal vist que es poguera fer teatre, que al cap i a la fi és per al que es va fer, no per a ser un museu, que òbviament es poden compaginar totes dues coses, sent un espai obert a la ciutadania per a emocionar amb les propostes escèniques que allí es presenten**».

L'alcalde de Sagunt, Darío Moreno, anima a tota la ciutadania a gaudir del festival: «**La principal característica que té Sagunt a Escena és la seua democratització de la cultura. Parlem moltes vegades de la cultura com una manera d'incentivar el turisme o motor econòmic, però hem de reflectir la cultura com un dret que té la ciutadania i que les administracions hem de garantir. Ací, en este sentit de democratització, és on radica tota l'essència del festival, en termes globals tant de Sagunt a Escena, Més Escena a Sagunt i el Off Romà. Parlem de tres àmbits que demostren que realment volem arribar a cada racó i a cada persona**».

![](/media/jwuhjqix/c_seafin.jpg?width=850&height=566.9886363636364)

**Més Escena a Sagunt: 6 espectacles**

D'una banda, en la programació de l'Ajuntament de Sagunt, sota el nom de Més Escena a Sagunt en el Teatre Romà es presentaran 3 espectacles. El primer d'ells és la XVIII Gala Benèfica de l'Alzheimer organitzada per AFACAM en la qual hi haurà música, poesia i dansa. És apte per a tots els públics, l'esdeveniment té una duració de 120 minuts i la seua entrada té un cost de 10 euros. En segon lloc, serà Passió per Sagunt l'encarregada de dur a terme l'espectacle _Assemblea de Dones_, els dies 30 i 31 d'agost. Es tracta d'una comèdia, que s'interpretarà en castellà, amb una duració de 90 minuts. Està pensada per a majors de 12 anys i les entrades tenen un preu de 10 euros. El tercer es tracta de _Saguntilíada_, de la companyia Hongaresa de Teatre, que es durà a terme els dies 2 i 3 de setembre. Tindrà una duració de 90 minuts, està pensat per a tots els públics i la seua entrada té un preu de 10 euros. Tots els esdeveniments tindran lloc a les 22.30 hores.

La Casa dels Berenguer acollirà _Mikis Theodorakis, Athanatos Immortal_ (1925-2021) de Scaena Graecolatina. És un espectacle de música, poesia i dansa, interpretat en castellà i grec modern. És un espectacle gratuït i per a tots els públics, que tindrà lloc a les 22 h durant els dies 4 i 5 de setembre.

D'altra banda, els Jardins del Casino de la Gerència acolliran música i dansa. El 9 de setembre tindrà lloc un espectacle de rock-folk valencià del grup Arsefolk titulat _Arse_ i el dia 10, tindrà lloc una funció de flamenc del Festival Internacional Cante de las Mines titulada Lámpara minera 2022. Tots dos esdeveniments estan destinats a tots els públics, tenen una duració de 90 minuts, la seua entrada és gratuïta i seran a les 22 hores.

![](/media/b0hde0ha/c_saecartel.jpg?width=587&height=838)

**Programació del Teatre Romà: 9 espectacles**

El 6 d'agost, _Júlia_, una adaptació de Gemma Miralles de la novel·la d'Isabel-Clara Simó a càrrec de la companyia alcoiana La Dependiente, obrirà l'agenda de l'espai central del festival: el Teatre Romà de Sagunt. L'11 d'agost li seguirà la companyia cubana Acosta Danza, que arribarà amb l'espectacle _Tocororo Suite_, la coreografia de la qual és de Carlos Acosta i la música de Miguel Núñez.

Un dels plats forts d'esta edició del festival arribarà els dies 13 i 14 d'agost de la mà del cantaor José Mercé i la gira del seu últim disc, _El Oripandó_, resultat d'un llarg i intens treball de conceptualització, composició i producció al costat d'Antonio Orozco.

El dia 18, el Teatre Romà acollirà a la companyia Lazona amb un clàssic: _El misántropo_, de Menandro, dirigida per Carol López i amb Beatriz Carvajal, Jesús Castejón i Àngel Ruiz com a intèrprets. Tant esta obra com _Safo_, una producció del Teatro Romea, el Festival de Teatro Clásico de Mérida i el Festival Griego de Barcelona, són dues funcions que es podran veure per primera vegada a la regió gràcies a Sagunt a Escena. Així, _Safo_ arribarà el 20 d'agost amb una proposta de teatre musical que fa una relectura del mite amb Christina Rosenvinge, María Folguera i Marta Pazos entre el seu elenc.

Més música vindrà de la mà del contratenor francés Philippe Jaroussky i el guitarrista Thibaut García, el 21 d'agost, amb l'espectacle _À sa guitare_. El 24 d'agost continuarà la programació amb la irreverència de _Miss Beige_, que proposarà una performance participativa titulada Secretos de alcoba, amb Ana Esmith com a creadora i performer.

Finalment, la programació del Teatre Romà d'esta edició conclourà el 27 d'agost amb el teatre musical _Ladies Football Club_, de Barco Pirata, sota la direcció de Sergio Peris-Mencheta. Onze actrius donaran veu a una de les històries menys conegudes de l'esport: la creació i prohibició dels primers equips de futbol femení a Europa.

**Off Romà: 14 propostes amb entrada gratuïta**

Quant als espectacles de l’Off Romà, s'ha preparat una programació molt variada i per a tots els públics, amb accés gratuït. Enguany les actuacions d'esta línia del festival seran en la plaça Cronista Chabret, la pujada del castell, el Centre Cívic Antic Sanatori del Port de Sagunt i la Casa dels Berenguer.

De fet, el 4 d'agost s'inaugurarà el festival amb l'espectacle circense de la Finestra Nou Circ i el seu _Tramvia núm. 12_ en la plaça Cronista Chabret. A continuació, en este mateix escenari arribarà el torn del grup valencià Tito Pontet, que presentarà el seu nou disc.

L'endemà, el 5 d'agost, la companyia La Mecánica & Mime Prague portaran també a este mateix espai la proposta _Water falls_ de teatre de carrer i el dia 7 OtraDanza, amb Asun Noales i Lucas Escobedo, posaran en escena l'espectacle de dansa _La banda_.

El 10 d'agost, la Casa dels Berenguer acollirà el _Preludi a la lentitud_, de Versonautas, una proposta musical i de poesia escènica en valencià. Ja el 12, en la pujada al castell, el circ vindrà de la mà de Mireia Miracle Company i el seu espectacle _#Sueña_.

El 14, de nou en la plaça Cronista Chabret, la companyia Marroch oferirà l'espectacle de dansa _Perseverance_, amb coreografia de Salvador Rocher, mentre que el dia 17 serà el torn de la dansa vertical i el joc d'ombres de Nada, de Ferrer & Weidmann en la pujada al castell.

L'espectacle circense _Trenzadas_, de 23 Arts Produccions, estarà en la plaça Cronista Chabret el 19 d'agost, amb direcció de Jordi Fàbregas. El Centre Cívic Antic Sanatori del Port de Sagunt rebrà el 21 d'agost la interpretació de l'obra de teatre en valencià _Plàstic_, de la companyia La Família Política. La dansa de CocinandoDanza i el seu espectacle _Vida_ estaran en este mateix espai el dia 25, i al següent, el 26, tindrà lloc allí també l'espectacle de dansa flamenca _En la hora encendida_, d'Andrés Marín Flamenco Abierto.

Finalment, la plaça Cronista Chabret acollirà els dos últims espectacles de l’Off Romà i del festival. Serà el dia 28, quan l'espectacle circense _Peus dalt_, d’Spinish Circo, i l'obra teatral _Aquiles_, de la Fam Teatre, tancaran la programació d'esta XXXIX edició.

**Venda de localitats**

Les entrades per a les diverses obres i actuacions estaran a la venda a partir de hui, 1 de juny, en [https://taquilla.ivc.gva.es/janto/](https://taquilla.ivc.gva.es/janto/), també a través de la [pàgina web del festival](https://saguntaescena.ivc.gva.es/val/espectacles) i en les taquilles físiques que s'habilitaran en el Teatre Rialto de València i la recepció de l'Ajuntament de Sagunt. Les entrades per als espectacles que se celebraran en el Teatre Romà van de 10 a 24 euros, segons zones i espectacles, excepte _Secretos de alcoba_, de Miss Beige, que serà gratuït, igual que tots els espectacles de l’Off Romà.

*   [](http://www.facebook.com/sharer.php?u=https://aytosagunto.es/va/actualitat/el-ivc-i-l-ajuntament-de-sagunt-presenten-la-programacio-de-sagunt-a-escena-i-mes-escena-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-ivc-i-l-ajuntament-de-sagunt-presenten-la-programacio-de-sagunt-a-escena-i-mes-escena-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ivc-i-l-ajuntament-de-sagunt-presenten-la-programacio-de-sagunt-a-escena-i-mes-escena-a-sagunt/ "Linked In")
*   [](mailto:?body=https://aytosagunto.es/va/actualitat/el-ivc-i-l-ajuntament-de-sagunt-presenten-la-programacio-de-sagunt-a-escena-i-mes-escena-a-sagunt/)